
Patērētāju strīdu risināšanas komisija (turpmāk – Komisija) šādā sastāvā: 
Komisijas priekšsēdētāja Sandra Vētra, 
Komisijas locekļi Ilga Ozoliņa kā patērētāju interešu pārstāve un Ilona Leimane kā komersantu interešu pārstāve, izskatīja rakstveida procesā strīdu starp patērētāju un sabiedrību par iegādāto apavu atbilstību līguma noteikumiem.
No lietas materiāliem izriet, ka patērētāja 2024. gada 10. augustā iegādājās sabiedrībā sporta apavus “Nike Air Max 90” par 149,00 EUR. Preces lietošanas laikā patērētāja konstatēja defektu un vērsās pie sabiedrības ar prasību novērst konstatēto neatbilstību un atmaksāt par preci samaksāto naudas summu. Sabiedrība patērētājas prasību neapmierināja, norādot, ka neatbilstība ir radusies preces lietošanas rezultātā, līdz ar to atsakoties atmaksāt samaksāto naudas summu. Patērētājs vērsās Patērētāju strīdu risināšanas komisijā ar prasību atmaksāt par preci samaksāto naudas summu.
Sabiedrība lietā ir sniegusi skaidrojumu, ka uzskata patērētāja prasību par nepamatotu, jo, pēc sabiedrības ieskata, preces bojājumi nav uzskatāmi par ražošanas defektu un ir radušies preces lietošanas laikā. 
Komisija, izvērtējot lietā esošos materiālus, iesniegtās fotogrāfijas, konstatē, ka apavi ir novalkāti, netīri, nekopti. Apskatot apavu zoli, secināms, ka tās protektors ir nodilis. Komisija norāda, ka, nodilstot protektoram, zole paliek plāna un tajā izveidojas plaisas, kas, turpinot lietot apavus un neveicot nekādus profilaktiskos pasākumus, veicina zoles saplīšanu. Tāpat Komisija secina, ka apavu kapes daļā ir redzami caurumi, kas liecina, ka apavi regulāri uzvilkti bez lāpstiņas.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas. No PTAL 14.panta pirmās daļas izriet, ka prece ir līguma noteikumiem neatbilstoša, ja tā neatbilst solītajai kvalitātei un nav derīga mērķim, kādam patērētājs preci izvēlējies, 
No lietā esošajiem dokumentiem komisija secina, ka apavu neatbilstība radusies neievērojot apavu lietošanas instrukciju, tos nekopjot, neuzvelkot ar lāpstiņu. Konstatētie defekti nav ražošanas defekti.
Ņemot vērā minēto, Komisija, pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu, 26.12 panta pirmo un otro daļu, 14.panta pirmo daļu, 

nolemj:

noraidīt patērētājas prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

Komisijas priekšsēdētāja							Sandra Vētra

